b'\n_START_ARTICLE_\nHiakintas\n_START_SECTION_\nIstorija\n_START_PARAGRAPH_\nGra\xc5\xbe\xc5\xb3j\xc4\xaf Hiakint\xc4\x85 buvo \xc4\xafsimyl\xc4\x97j\xc4\x99s \xc5\xa1viesos dievas Apolonas, ta\xc4\x8diau jo taip pat ir geid\xc4\x97 Vakar\xc5\xb3 v\xc4\x97jas, Zefyras. Kai Apolonas kart\xc4\x85 j\xc4\xaf mok\xc4\x97 m\xc4\x97tyti disk\xc4\x85, pavyduliaudamas Zefyras pap\xc5\xabt\xc4\x97 ir Apolono mest\xc4\x85 Hiakintui disk\xc4\x85 nukreip\xc4\x97 \xc4\xaf jaunuolio smilkin\xc4\xaf. Apolonas, nenor\xc4\x97damas, kad Hadas pasiimt\xc5\xb3 Hiakint\xc4\x85 \xc4\xaf savo po\xc5\xbeemio karalyst\xc4\x99, i\xc5\xa1 jaunuolio kraujo i\xc5\xa1augino g\xc4\x97l\xc4\x99\xc2\xa0\xe2\x80\x93 hiacint\xc4\x85 (Antikin\xc4\x97 g\xc4\x97l\xc4\x97 neatitinka m\xc5\xabs\xc5\xb3 hiacinto, o yra veikiau violetinis vilkdalgis). Kadangi mirdamas Hiacintas su\xc5\xa1uko \xe2\x80\x9eVarge, varge\xe2\x80\x9c (gr. \xe2\x80\x9eOi, oi\xe2\x80\x9c), \xc5\xa1i\xc4\x85 jaunojo gra\xc5\xbeuolio prie\xc5\xa1mirtin\xc4\x99 dejon\xc4\x99 dar ir dabar galima \xc4\xafskaityti laukinio hiacinto \xc5\xbeiedlapiuose. Pagal vien\xc4\x85 spartie\xc4\x8di\xc5\xb3 mito variant\xc4\x85, Afrodit\xc4\x97, Artemid\xc4\x97 ir At\xc4\x97n\xc4\x97 pasi\xc4\x97m\xc4\x97 Hiakint\xc4\x85 ir jo seser\xc4\xaf \xc4\xaf Eliziejaus laukus.\n_START_SECTION_\nKultas\n_START_PARAGRAPH_\nHiakintas\xc2\xa0\xe2\x80\x93 sena augal\xc5\xb3 pasaulio dievyb\xc4\x97, susijusi su gamtos apmirimu ir prisik\xc4\x97limu. Jis buvo garbinamas Amikluose, netoli Spartos. Kiekvien\xc4\x85 vasar\xc4\x85 buvo \xc5\xa1vien\xc4\x8diamos Hiakintijos, kurios trukdavo tris dienas. Pirm\xc4\x85j\xc4\x85 dien\xc4\x85 buvo apraudojama jaunuolio mirtis, likusias dvi \xc5\xa1ven\xc4\x8diamas jo atgimimas kaip Apolonas Hiakintos. Hiakinto kult\xc4\x85 Amikluose pakeit\xc4\x97 Apolono kultas, ir Hiakintijas imta \xc5\xa1v\xc4\x99sti kaip Apolono \xc5\xa1ventes. Garsiajame Amikl\xc5\xb3 Apolono soste buvo pavaizduotas Hiakinto pak\xc4\x97limas \xc4\xaf Olimp\xc4\x85; anot pasakojim\xc5\xb3, Apolono paminklo pjedestalas anks\xc4\x8diau buv\xc4\x99s aukuras, prie kurio palaidotas Hiakintas. Hiakintij\xc5\xb3 metu ten patekdavo pro varines duris ir, dar prie\xc5\xa1 aukojant Apolonui, aukodavo Hiakintui.'